‘ADHM’માં રણબીર કપૂરની હાલત એ જ થઈ છે. બચાડો આશિક-ઝોનમાંથી ફ્રેન્ડ-ઝોનમાં આવી ગયો છે, પરંતુ એવી તેને ખબર પડે એ પહેલાં તે અને અનુષ્કા બન્ને જબ્બર ધમાલ કરે છે. હવે કરણ જોહરની ફિલ્મ છે એટલે તેનાં પાત્રો માટે ગરીબી રેખા એટલે ‘ફૉબ્સર્‍’ મૅગેઝિનના લિસ્ટમાં ન આવવું એ. અહીં અયાન બનતો રણબીર એવો અમીર છે જે લંડનમાં MBA કરે છે, દિલ તૂટે તો સાંધવા માટે પૅરિસના દરજી પાસે જાય છે અને એ પણ પપ્પાના પ્રાઇવેટ જેટમાં બેસીને, સચ્ચી. MBA તો તે ફક્ત સ્ટાઇલ મારવા માટે જ કરે છે, બાકી તેનું અસલી પૅશન તો છે સિન્ગિંગ. જોકે તેને હજી રૉકસ્ટારનો નશો ઊતર્યો નથી એટલે અવાજમાં દર્દ લાવવા માટે દિલ તૂટવાની રાહ જોઈને બેઠો છે.